PATVIRTINTA

Direktoriaus 2015 m. gruodžio 29 d.

Įsakymu Nr. V1-320

ŠALČININKŲ R. DIEVENIŠKIŲ ,,RYTO“ GIMNAZIJA

**NEFORMALIOJO VAIKŲ ŠVIETIMO ORGANIZAVIMO**

**TVARKOS APRAŠAS**

**I. BENDROSIOS NUOSTATOS**

1. Neformalusis vaikų ugdymas –  gimnazijoje organizuojama ir mokinio krepšelio lėšomis finansuojama neformaliojo vaikų švietimo veikla, skirta mokinių, pasirinkusių meninę, sportinę ar kitą veiklą, asmeninėms, socialinėms, edukacinėms, profesinėms kompetencijoms ugdyti.

2. Neformalusis vaikų švietimas įgyvendinamas pagal Neformaliojo vaikų švietimo  koncepciją, patvirtintą Lietuvos Respublikos  švietimo ir mokslo ministro 2005 m. gruodžio 30 d. įsakymu Nr. ISAK-2695; Lietuvos Respublikos švietimo ir mokslo ministro 2012 m. kovo 29 d. įsakymo Nr. V-554  redakcija.

3. Neformaliojo švietimo programas mokiniai renkasi laisvai (naujų mokslo metų pradžioje)  iki rugsėjo 5 dienos ir jos yra neprivalomos.

**II. NEFORMALIOJO UGDYMO TIKSLAI IR UŽDAVINIAI**

4. Neformaliojo švietimo tikslas – per kompetencijų ugdymą formuoti asmenį, sugebantį tapti aktyviu visuomenės nariu, sėkmingai veikti visuomenėje, padėti tenkinti pažinimo, lavinimosi ir saviraiškos poreikius.

5. Neformaliojo švietimo uždaviniai:

   5.1. ugdyti ir plėtoti asmenų kompetencijas per saviraiškos poreikio tenkinimą;

5.2. spręsti socialinės integracijos problemas: mažiau galimybių turinčių (esančių iš socialiai-ekonomiškai nepalankios aplinkos ar turinčių specialiųjų poreikių), ypatingų poreikių (itin gabių ir talentingų) vaikų, integravimas į visuomeninį gyvenimą;

5.3. tobulinti tam tikros srities gebėjimus ir įgūdžius, formuoti profesines nuostatas;

   5.4. lavinti gebėjimą kritiškai mąstyti, rinktis ir orientuotis dinamiškoje visuomenėje;

5.5. ugdyti pilietiškumą, tautiškumą, demokratišką požiūrį į pasaulėžiūrų, įsitikinimų ir gyvenimo būdų įvairovę.

5.6. ištirti mokinių norus, poreikius ir pagal gimnazijos galimybes juos tenkinti;

5.7. užtikrinti, kad būtų įvairių neformaliojo švietimo užsiėmimų pasiūla;

5.8. skatinti mokytojų iniciatyvą rašyti įdomias užsiėmimų programas;

5.9. sudaryti mokiniams sąlygas dalyvauti pasirinktame užsiėmime.

**III. NEFORMALIOJO ŠVIETIMO  PRINCIPAI**

6. Organizuojant neformalųjį vaikų švietimą laikomasi šių principų:  
  6.1. aktualumo principo – neformaliojo  švietimo veiklų pasiūla skirta socialinėms, kultūrinėms, asmeninėms, edukacinėms, profesinėms ir kitoms kompetencijoms ugdyti;

6.2. demokratiškumo – mokytojai, tėvai ir vaikai yra bendro ugdymosi proceso kūrėjai, kartu identifikuoja poreikius;  
        6.3.  prieinamumo – sudaromos visos sąlygos vaiko kompetencijoms ugdytis per pasirinktą

veiklą, siūlomos veiklos ir būdai yra prieinami visiems mūsų gimnazijoje besimokantiems mokiniams pagal amžių, išsilavinimą, turimą patirtį, nepriklausomai nuo socialinės padėties;

6.4. individualizavimo – ugdymas individualizuojamas pagal kiekvienam vaikui reikalingą kompetenciją, atsižvelgiant į jo asmenybę, galimybes, poreikius ir pasiekimus;

6.5. savanoriškumo – mokiniai laisvai renkasi neformaliojo ugdymo užsiėmimus, tinkamiausias veiklas kompetencijoms ugdyti, dalyvauja jose savo noru ir niekieno neverčiami;

6.6. ugdymosi grupėje patirties – mokomasi spręsti tarpasmeninius santykius, priimti bendrus sprendimus dalytis darbais, atsakomybėmis ir patyrimu.

**IV. NEFORMALIOJO ŠVIETIMO VALANDŲ PASKIRSTYMAS**

7. Mokslo metų pabaigoje neformaliojo vaikų švietimo vadovai teikia prašymus kitiems mokslo metams (programos pavadinimas, valandų skaičių, klasės).

8. Baigiantis mokslo metams (gegužės mėn.) organizuojamas mokinių apklausos (anketavimas) saviraiškos poreikių tenkinimo klausimais.

9. Apibendrinant anketų duomenis, nustatoma, kokioje veikloje ir kiek mokinių pageidautų dalyvauti.

10. Į mokinių nuomonę ir pasirinkimą dar kartą atkreipiamas dėmesys baigiantis mokslo metams, kai sudaromas ugdymo plano projektas.

11. Neformaliojo švietimo valandos skiriamos:

11.1. mokinių saviraiškai ir laisvalaikiui;

11.2. kryptingam meniniam ugdymui ( muzikos, šokio, poezijos, dramos, dailės kryptys);

11.3. kūno kultūrai ir sportui;

11.4. sveikos gyvensenos propagavimui;

11.5. etninei kultūrai ir pilietiniam ugdymui;

11.6. techninei kūrybai bei technologijoms;

11.7. žalingų įpročių ir kvaišalų prevencijai;

11.8. gamtosauginei  ir turistinei veiklai;

11.9. socialiniams bei komunikaciniams gebėjimams ugdyti (savivalda, projektai);

11.10. kitai veiklai.

12. Gimnazijos tarybai pritarus, neformaliojo vaikų švietimo valandos paskirstomos, atsižvelgiant užsiėmimų tikslingumą, neformaliojo ugdymo programų tęstinumą,  turimas mokinio krepšelio lėšas.

**V.** **NEFORMALIOJO ŠVIETIMO UŽSIĖMIMŲ TURINYS**

13. Neformalųjį   švietimo užsiėmimų turinį sąlygoja:

13.1. gimnazijos  veiklos tikslai, prioritetai ir veiklos programa;

13.2. mokinių poreikiai;

13.3. numatoma veikla;

13.4. užsiėmimų organizavimo sąlygos ( patalpos ir materialinė bazė);

13.5. neformaliojo švietimo užsiėmimų vadovų išsilavinimas ir kompetencija;

13.6. ryšiai su atskirais mokomaisiais dalykais ir jų integracija;

13.7. gimnazijos tradicijos;

13.8. nuveikto darbo pristatymai bendruomenei;

13.9. dalyvavimas projektuose (varžybose, konkursuose ir kt.);

**VI. NEFORMALIOJO  ŠVIETIMO UŽSIĖMIMŲ DOKUMENTACIJA**

14. Mokytojų taryba priima sprendimą dėl ugdymo turinio planavimo laikotarpių ir formų bei programų, teminių planų rengimo principų ir tvarkos.

15. Prasidėjus naujiems mokslo metams, rugsėjo pirmąją savaitę mokiniai užsirašo į pasirinktus neformaliojo švietimo užsiėmimus. Iki rugsėjo 10 d.  1-8 klasių mokinių tėvai rašo prašymus gimnazijos direktoriaus vardu dėl vaiko priėmimo į pasirinktą neformaliojo švietimo užsiėmimą, vyresnių klasių mokiniai prašymus rašo patys.

16. Neformaliojo švietimo užsiėmimo grupę turi sudaryti mažiausiai 7 mokiniai.

17. Neformaliojo ugdymo užsiėmimų programas, atsižvelgdami į gimnazijos prioritetus ir galimybės bei mokinių saviraiškos poreikius, rengia užsiėmimų vadovai. Su mokytojo pristatyta programa susipažįsta direktoriaus pavaduotoja ugdymui.

18. Neformaliojo švietimo valandos skiriamos gimnazijos direktoriaus įsakymu.

18.1. Neformaliojo švietimo užsiėmimų programas tvirtina direktorius.

19. Neformaliojo švietimo užsiėmimų vadovai pildo elektroninį dienyną.

20. Neformaliojo švietimo užsiėmimai mokiniams neprivalomi, laisvai pasirenkami.

21. Pradedant darbą mokslo metų pradžioje arba keičiantis jo pobūdžiui neformaliojo švietimo užsiėmimų vadovai  privalo pravesti mokiniams saugaus darbo ir elgesio  instruktažus. Mokiniai išklausę instruktažą pasirašo saugaus elgesio ir kt. instruktažų lape. Saugaus elgesio ir instruktažų lapai saugomi pas direktoriaus pavaduotoja ugdymui.

22. Mokslo metų pabaigoje neformaliojo švietimo užsiėmimų vadovai atlieka savo darbo analizę.

23. Neformaliojo švietimo veikla įrašoma į neformaliojo švietimo tvarkaraštį, kuris  skelbiamas gimnazijos bendruomenei.

24. Iki gegužės mėnesio pabaigos neformaliojo švietimo užsiėmimų vadovai ir direktoriaus pavaduotoja ugdymui tiria mokinių poreikius, ateinančių mokslo metų neformaliojo švietimo apklausą.

25. Būrelis ne rečiau kaip 1 kartą per metus  atsiskaito mokyklos bendruomenei už nuveiktą darbą (paroda, kompiuterinė laikmena, varžybos, turnyras, konkursas, koncertas, renginys, projektas, išvyka ir kt.).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_